
Vsak človek je zase svet, čuden, svetal in lep kot zvezda na nebu. 
Vsak tiho zori, počasi in z leti, a kamor že greš, vse poti je treba na novo začeti 
Tone Pavček

Rada imam pesmi. Rada imam morje. Rada imam bližino in toplino ljudi. Rada imam drugačno in izvirno, pisano in pestro, nagajivo in igrivo, doživeto in mavrično, pozitivno in veselo, z vetrom v laseh in sončnimi žarki na obrazu. Rada imam malenkosti, majhna tiha dejanja ljubezni, trenutke pozornosti, ki drugemu bitju moje vrste narišejo nasmeh na obraz, pobožajo srce in prižgejo iskrice v očeh. Rada imam objeme, skupno veselje v uspehu in zmagah, občutke zadovoljstva in povezanosti ob premaganih ovirah in doseženih vrhovih, navijanje, krike sreče, pljuske turkiznega morja, ko vanj prileti kakšna nagajiva rit, glasne pozdrave naklonjenosti soncu, morju, vetru in vsem mimoidočim, ki se tistega dne sprehajajo po pomolu. Rada imam pristnost in preprostost. Rada imam vas, specialci!
Toliko, kolikor sem v teh sedmih dneh dobila, je bilo več, kot sem si predstavljala. Ni bilo dne, ko se nebi učila in čudila in odkrivala novih stvari o sebi in o vas, specialci. Ni bilo dne, ko nebi prejela vsaj desetih objemov in še večih stiskov rok in vedrih pozdravov. Nekaterih bolj glasnih in močnih, nekaterih bolj nežnih, tihih in sramežljivih. A kljub pestrosti izražanja je bilo vseh milijon, vsaj v mojih očeh, iskrenih in pristnih, čistih izrazov sreče, veselja, naklonjenosti in ljubezni. Vaše čudenje nad svetom, radost v malenkostih, užitek v stvareh, ki so meni že zdavnaj postale samoumevne in za katere pozabljam, kako zelo pomembne so v mojem življenju, so neprecenljive. Skoki v morje, vonj pravkar pripravljenega kosila, zvoki glasbe in preprosta prisotnost sočloveka… Vse to so stvari, zaradi katerih lahko skupaj rajamo in se veselimo.  Stvari, ki jih še vedno znate negovati, praznovati in ceniti in katere jaz v svojem divjem galopu skozi dneve nemalokrat spregledam. Živeti v trenutku, tukaj in zdaj, praznovati, ljubiti, to je umetnost vašega življenja. Če nebi bila z vami tam, če nebi bilo tega edinstvenega, specialnega projekta, če nebi bila del njega, bi zamudila nekaj, kar bo še dolgo barvalo moje misli, o čemer bom z navdušenjem in vnemo pripovedovala naključnim poslušalcem in kar mi bo ob spominu na vas risalo nasmeh na obraz.
Dejstvo, da je Specialno jadranje prostovoljni projekt, samo dodaja k njegovi vrednosti. Bila sem le en majhen delček njega, pa je že sedaj, teden dni po koncu, postal velik delček mene. Za enkrat je še majhen, a sčasoma bo rasel in ko se bom z mislimi vračala vanj, mi bo odkrival nove poglede, vprašanja in spoznanja o meni in o svetu. Vsakič znova me bo spomnil na kup izjemnih, edinstvenih, čudovitih in sončnih ljudi, specialcev, pedagogov-spremljevalcev in skipperjev, ki so s skupnimi cilji, vizijo in poslanstvom – s skupno misijo, da se imamo vsi fino, da se vsi počutimo OK, da doprinesemo in odnesemo največ kar lahko, da postanemo eno, kljub naši edinstvenosti in raznolikosti – vsak na svoj način prispevali k projektu in skupini šestinšestdeset ljudi uspeli pričarati sedem mavričnih, polnih, pisanih, čudovitih in nepozabnih dni. Spomnil me bo na ljudi ob katerih sem se počutila podprto, sprejeto in dobrodošlo.  Čeprav se kot mala nova žaba še nisem povsem znašla med  "starimi jadralskimi mački", nisem točno vedela kje je moje mesto in med samim procesom nisem imela občutka, da kaj dosti doprinašam, sem se v sproščenem okolju počutila dovolj varno, da sem se prepustila toku in zaplula v novo izkušnjo z odprtimi jadri. 
[bookmark: _GoBack]Možnost, da v katerikoli (prostovoljni) projekt vstopiš tako, da le daš, odneseš pa nič, ne obstaja. Kadar daješ vedno tudi dobiš. Kaj dobiš in na kakšen način dobiš, pa je odvisno od oči s katerimi zreš v ta svet. 
Verjamem, da smo vsi udeleženci Specialnega jadranja 2016 vseh sedem dni zrli v svet okoli nas odprtih in radovednih oči, polnih spoštovanja, sprejemanja in ljubezni. Z očmi, ki so raje videle priložnosti in rešitve, kot probleme in napake. Očmi, ki so žarele ob pogledu na naše specialce in so bile hvaležne za to kar vidijo. Oči, ki so se, kadar so jih zastrle dežne kaplje in sive meglice, pogumno zaprle in si dovolile gledati s srcem. 
Hvala druščina, da ste me sprejeli medse. Hvala za mavrično izkušnjo. Hvala ker ste, vsi po vrsti, čudoviti in edinstveni, soustvarjali ta projekt. Hvala, da sem bila del te velike jadrnice, ki pogumno, v dežju in soncu, pluje novim izzivom naproti.
Teja 

Na svetu si, da gledaš sonce. Na svetu si, da greš za soncem. Na svetu si, da sam si sonce in da s sveta odganjaš – sence.
Tone Pavček




